wickkiey/tamil-wikipedia-chunked huggingface dataset:
# 2-மெத்தாக்சி-4-வினைல்பீனால்

**2-மெத்தாக்சி-4-வினைல்பீனால்** (*2-Methoxy-4-vinylphenol*) என்பது C<sub>9</sub>H<sub>10</sub>O<sub>2</sub> என்ற மூலக்கூற்று வாய்ப்பாட்டால் விவரிக்கப்படும் ஓர் அரோமாட்டிக் கரிம வேதியியல் சேர்மமாகும். நறுமணமூட்டும் முகவராக 2-மெத்தாக்சி-4-வினைல்பீனால் பயன்படுத்தப்படுகிறது. நெளி கோதுமையின் இயற்கையான மணத்திற்கு காரணமாக இச்சேர்மம் திகழ்கிறது.  
சிவப்பு பனை அந்துப்பூச்சி போன்ற சில பூச்சிகள் இந்த வேதிப் பொருளை இனக்கவர்ச்சியை தூண்டும் இயக்குநீராகப் பயன்படுத்துகின்றன.  
தூய 2-மெத்தாக்சி-4-வினைல்பீனாலின் நறுமணம் ஆப்பிள், வேர்க்கடலை, கிராம்பு போன்றவற்றின் மணத்துடன் காணப்படுகிறது.  
பெருலிக் அமிலத்தை சில வகை ஈசுட்டுகள் 2-மெத்தாக்சி-4-வினைல்பீனாலாக மாற்றுகின்றன.
# சைதோமிர் மாகாணம்

**சைதோமிர் மாகாணம்** (**Zhytomyr Oblast**) உக்ரைன் நாட்டின் வடமேற்கில் அமைந்த மாகாணம் ஆகும். இதன் நிர்வாகத் தலைநகரம் சைதோமிர் நகரம் ஆகும். 2021ம் ஆண்டில் இதன் மக்கள் தொகை சுமார் 11,95,495 ஆகும். இதன் வடக்கில் பெலருஸ் நாட்டின் எல்லை உள்ளது. இதன் வடக்குப் பகுதிகள் செர்னோபில் அணு உலை விபத்தால் அதிகம் பாதிக்கப்பட்டது.
# சைதோமிர் மாகாணம்

## அமைவிடம்

சைதோமிர் மாகாணத்தின் வடக்கிலும், வடமேற்கிலும், வடகிழக்கிலும் பெலருஸ் நாடு, கிழக்கிலும், தென்கிழக்கிலும் கீவ் மாகாணம், தெற்கில் வின்னித்சியா மாகாணம், தென்மேற்கில் கமெல்னிட்ஸ்கி மாகாணம், மேற்கில் ரைவன் மாகாணம் எல்லைகளாக உள்ளது.
# சைதோமிர் மாகாணம்

## மக்கள் தொகை பரம்பல்

2013-ஆம் ஆண்டின் கணக்கெடுப்பின்படி, இதன் மக்கள் தொகை 12,68,903 ஆகும். இம்மாகாணத்தில் போலந்து நாட்டவர்கள் 49,000 பேர் வாழ்கின்றனர்.
# சைதோமிர் மாகாணம்

## பொருளாதாரம்

இம்மாகாணத்தில் கருங்கல் வெட்டி எடுக்கும் சுரங்கத் தொழில்கள், காடு வளம், வேளாண்மை மற்றும் இயந்திர உற்பத்தி தொழிற்சாலைகள் கொண்டது.  
இம்மாகாணத்தின் வடக்குப் பகுதிகள் செர்னோபில் அணு உலை விபத்தால் அதிகம் பாதிக்கப்பட்டது.
# சைதோமிர் மாகாணம்

## மாகாண ஆட்சிப் பிரிவுகள்

சைதோமிர் மாகாணம் 4 மாவட்டங்கள், 11 நகரங்கள், 43 நகரபுற குடியிருப்புப் பகுதிகள் மற்றும் 1625 கிராமங்களாக பிரிக்கப்பட்டுள்ளது.
# ஆம்பிபோலிஸ் சமர்

**ஆம்பிபோலிஸ் சமர்** (*Battle of Amphipolis*, ) என்பது இரண்டாம் பெலோபொன்னேசியப் போரின் போது கிமு 422 இல் ஏதென்சுக்கும் எசுபார்த்தாவிற்கும் இடையில் நடந்த ஒரு சமர் ஆகும். இது கிமு 424 இல் எசுபார்த்தன்கள் ஆம்பிபோலிசைக் கைப்பற்றியதன் மூலம் உச்சமடைந்த நிகழ்வுகள் ஆகும்.
# ஆம்பிபோலிஸ் சமர்

## முன்னுரை

கிமு 424 இல், பைலோஸ் சமருக்குப் பிறகு பைலோஸ் மற்றும் சைத்தெராவில் இருந்து பெலோபொனேசியன் ஏதெனியன் தொல்லைகளுக்கு பதிலடி அளிக்கும் விதமாக, எசுபார்த்தன் தளபதி பிரசிடாஸ், திரேசில் உள்ள ஏதெனியப் பகுதிகளைத் தாக்குவதற்காக வடக்கில் இராணுவத்தை அழைத்துச் செல்ல அனுமதி பெற்றார். கொரிந்துக்கு அருகிலுள்ள பெலோபொன்னீசிலிருந்து ஆயுதம் ஏந்திய 700 எலட்கள் மற்றும் 1,000 கூலிப்படை ஹாப்லைட்டுகள் என படைகளைத் திரட்டினார். மெகாராவைக் கைப்பற்றும் ஏதெனியன் முயற்சியை முறியடித்த பிறகு, பிரசிடாஸ் தனது இராணுவத்தை தெசலி வழியாக அழைத்துச் சென்றார். மேலும் இவர்களுடன் எசுபார்த்தாவின் வடக்கு கூட்டாளிகளில் ஒருவரான மாசிடோனின் இரண்டாம் பெர்டிக்காசும் இணைந்தார். ஆகத்தின் பிற்பகுதியில் சிறுசிறு இராச்சியங்களைக் கைப்பற்றிக் கொண்டு, இறுதியில் 424 திசம்பர் துவக்கத்தில், ஏதென்சால் முக்கியமானதாகக் கருதப்பட்டுவந்த ஆம்பிபோலிசு நகரத்துக்கு வந்தடைந்தனர்.
# ஆம்பிபோலிஸ் சமர்

## ஆம்பிபோலிசை கைப்பற்றுதல், கிமு 424-423

424-423 குளிர்காலத்தில், டெலியம் சமர் நடந்த அதே நேரத்தில், ஸ்ட்ரூமா ஆற்றை ஒட்டியுள்ள திரேசில் ஏதெனியன் குடியேற்றமான ஆம்பிபோலிசை பிரேசிடாஸ் முற்றுகையிட்டார். திரேஸ் பகுதியில், ஏதென்சின் நலன்களைப் பாதுகாக்கவென்று படைத்தலைவர்கள் இருவர் நியமிக்கபட்டிருந்தனர். இவர்களில் ஏழு கப்பல்களுடன் கடற்படைக்கு பொறுப்பானவராக தாசோசுக்கு அருகில் தங்கி இருந்த துசிடிடீஸ் (பின்னர் பிரபலமான ஒரு வரலாற்றாசிரியரானார்) ஆவார். துசிடிடீசை ஏதென்சின் உதவியை நாட அனுப்பிய ஏதெனியன் ஜெனரல் யூகிள்ஸ் நகரத்தை பாதுகாக்கும் பொறுப்பை ஏற்றுக்கொண்டார்.  
துசிடிடீஸ் வருவதற்கு முன்பே நகரத்தைக் கைப்பற்ற விரும்பினார் பிரேசிதாஸ். அதனால் நகரில் தொடர்ந்து வாழ விரும்பும் அனைவரும் தங்களுடைய சொத்துக்களோடு இருக்கலாம், வெளியேற விரும்புவோர் பாதுகாப்பாக வெளியேறலாம் என்ற வாய்ப்பை அளித்தார். அந்த அறிவிப்பினால் ஏதெனிய தளபதி யூகிள்சின் எதிர்ப்பையும் மீறி ஆம்பிபோலிஸ் நகரம் சரணடைந்தது. நகரம் சரணடைந்த அதே நாளில், துசிடீஸ் உள்ள இயோன் துறைமுகத்துக்கு வந்து, ஆம்பிபோலிசை விட்டு வெளியேறியவர்களின் உதவியுடன் அதைப் பாதுகாத்தார். இதற்கிடையில், பிராசிடாஸ் திரேசிய நகரங்களுடன் கூட்டணி வைத்து, டோரோன் போன்ற பகுதியில் உள்ள மற்ற நகரங்களையும் தாக்கத் தொடங்கினார். பிரேசிடாஸ் அந்த நகரங்களுக்கும் சாதகமான சலுகைகளை அளித்தால், ஆம்பிபோலிடன்களைப் போல, தங்கள் மற்ற கூட்டாளி நகரங்களும் விரைவில் சரணடைவார்கள் என்று ஏதெனியர்கள் அஞ்சினர்.  
*இஸ்ட்ரி ஆர் த பெலோபொன்னேசியன் வார்* நூலிலை எழுதியவரும் அதில் ஆம்பிபோலிஸ் வீழ்ந்ததைப் பற்றி எழுதியவரும் கடற்படையின் தளபதியுமான துசிடிடீஸ்தான் ஆம்பிபோலிசின் வீழ்ச்சிக்கு ஓரளவோ அல்லது முழுமையாகவோ காரணமாகக் கருதப்படுகிறார். சிலர் அவரது நடவடிக்கைகளை "மொத்த அலட்சியம்" என்று பார்த்தனர். இருப்பினும் அவர் நகரத்தை பாதுகாக்க சரியான நேரத்தில் வர முடியவில்லை என்று கூறுகிறார். இதனால் துசிடிடீ ஏதென்சுக்கு திரும்ப அழைக்கப்பட்டார், அங்கு அவர் மீது விசாரணை நடத்தப்பட்டு நாடு கடத்தப்பட்டார்.
# ஆம்பிபோலிஸ் சமர்

## கிமு 423 இல் போர் நிறுத்தம்

நகரம் வீழ்ந்ததின் எதிரொலியாக, ஏதென்சு மற்றும் எசுபார்த்தா இடையே ஒரு போர் நிறுத்த உடன்பாடு ஏற்பட்டது. இந்த சந்தர்பத்தில் எதிர்காலத்தில் பிராசிடாசினால் தாக்கத் திட்டமிட்டுள்ள பல நகரங்களை பலப்படுத்த முடியும் என்று ஏதென்சு நம்பியது. அதேபோல கிமு 425 இல் ஸ்ப்பாக்டீரியா சமரில் ஏதென்சிடம் கைதிகளாக பிடிபட்ட எசுபார்த்தன்களை ஏதென்சு இறுதியில் திருப்பி ஒப்படைக்கும் என்று எசுபார்த்தன்கள் நம்பினர். போர்நிறுத்தத்தின் விதிமுறைகளின்படி, "ஒவ்வொரு தரப்பும் தங்கள் சொந்த பிரதேசத்தில் மட்டுமே இருக்க வேண்டும் என்று முன்மொழியப்பட்டது, இந்தப். . . போர்நிறுத்தம் ஒரு ஆண்டு நீடிக்கும்." என்று முடிவானது. பேச்சுவார்த்தைகள் நடந்து கொண்டிருந்தபோது, பிரேசிதாஸ் சியோனைக் கைப்பற்றினார் மேலும் ஒப்பந்தம் பற்றிய செய்தி வந்தடைந்தபோது நகரத்தைத் திரும்ப ஒப்படைக்க மறுத்துவிட்டார். அதனால் ஏதெனியன் தலைவர் கிளியோன் உடன்படிக்கை இருந்தபோதிலும், நகரை திரும்பப் பெற ஒரு படையை அனுப்பினார்.
# ஆம்பிபோலிஸ் சமர்

## இரண்டாம் ஆம்பிபோலிஸ் சமர், கிமு 422

ஓராண்டு போர் நிறுத்தம் 422 இல் முடிவடைந்தபோது, ஏதென்சின் கூட்டாளிகளின் பல துருப்புக்களுடன் 30 கப்பல்கள், 1,200 ஹோப்லைட்டுகள், 300 குதிரைப்படைகள் கொண்ட படையுடன் கிளியோன் திரேசுக்கு வந்தார். அவர் டோரோன், சியோன் ஆகிய பகுதிகளை மீண்டும் கைப்பற்றினார்; மோதலின்போது சியோனில், எசுபார்த்தன் தளபதி பசிடெலிடாஸ் கொல்லப்பட்டார். பின்னர் அவர் ஈயோனில் நிலைப்படுத்திக் கொண்டார். அதே சமயம் பிராசிடாஸ் ஸ்ட்ரைமோனின் வலது கரைக்கு அருகில் உள்ள உயரமான குடியிருப்பில் ( *செர்டிலியம்* என்றும் லத்தீன் மொழியில் அழைக்கப்படுகிறது) செர்டிலியோனில் தன்னை நிலைப்படுத்திக் கொண்டார். பிராசிடாசிடம் சுமார் 2,000 ஹோப்லைட்டுகள் மற்றும் 300 குதிரைப்படைகள் மேலும் சில துருப்புகள் அம்பிபோலிசில் இருந்தன. ஆனால் அவர் கிளியனை கடும் போரில் தோற்கடிக்க முடியும் என்று நினைக்கவில்லை. இதனால் பிரசிதாஸ் தனது படைகளை மீண்டும் ஆம்பிபோலிசுக்கு அணிவகுத்துச் சென்று தாக்கத் தயாரானார்; ஒரு தாக்குதல் வரப்போவதை கிளியோன் உணர்ந்ததும், எதிர்பார்த்த வலிவாக்கம் வருவதற்கு முன்பு போரிடத் தயங்கியதும், அவர் பின்வாங்கத் தொடங்கினார்; பின்வாங்கல் ஒழுங்கற்றதாக ஏற்பாடு செய்யப்பட்டது. அச்சமயம் பிரசிதாஸ் ஒரு ஒழுங்கற்ற எதிரிபடைக்கு எதிராக தைரியமாக தாக்கி, வெற்றியை ஈட்டினார்.  
தோல்வியடைந்த ஏதெனியப் படைகளுக்கு பலத்த சேதம் உண்டானது. போரில் கிளியன் மடிந்துபோனார். பிரசிதாசின் படைகளுக்கு உயிர்சேதம் அவ்வளவாக இல்லை ஆனால் பிராசிதாசே போர்க களத்தில் படுகாயமுற்றார். எஞ்சிய முழு ஏதெனிய இராணுவமும் மீண்டும் ஈயோனுக்கு தப்பி ஓடியது, இருப்பினும் அவர்களில் 600 பேர் துறைமுகத்தை அடைவதற்கு முன்பே கொல்லப்பட்டனர். எசுபார்த்தன் தரப்பில் ஏழு வீரர்கள் மட்டுமே கொல்லப்பட்டனர்.
# ஆம்பிபோலிஸ் சமர்

## முடிவுகள்

பிரசிதாஸ் போரில் வெற்றிபெற்றாலும் படுகாயத்தால் இறந்தார். ஆம்பிபோலிசின் அகோரா பகுதியில் மரியாதையுடன் அடக்கம் செய்யப்பட்டார். ஆம்பிபோலிட்டன்கள் அவரை ஒரு நாயகனாகக் கருதி போற்றினர். அவரது நினைவாக விளையாட்டுகள் மற்றும் ஆண்டு படையல் போன்றவற்றை நடத்தினர். அவர்கள் அவரை நகரத்தின் நிறுவனராக்கி அவருக்கு அர்ப்பணித்தனர். ஏதெனிய தளபதி ஹக்னானால் நகரில் எழுப்பப்பட்ட கட்டிடங்களை இடித்து, எதிர் காலத்திற்கு எந்த நினைவுச்சின்னங்களையும் விடாமல் அழித்தார்கள். போருக்குப் பிறகு, ஏதெனியர்களும், எசுபார்த்தன்களும் போரைத் தொடர விரும்பவில்லை. இதன் தொடர்ச்சியாக நிசியாஸ் அமைதி உடன்பாடு கிமு 421 இல் கையெழுத்தானது. இந்த ஒப்பந்தமும் இறுதியில் முறிந்தது. துசிடிடீஸ் ஆம்பிபோலிசைப் பாதுகாக்கத் தவறியதற்காக நாடு கடத்தப்பட்டார், இதனால் அவர் நேரடியாகப் போரில் கலந்து கொள்வது முடிவுக்கு வந்தது.  
ச. கௌகௌலி-கிரிசாந்தகி ஆம்பிபோலிசில் நடத்திய மூன்று தசாப்தகால ஆராய்ச்சியில், பண்டைய ஆம்பிபோலிசின் அகோராவில் பிராசிடாஸ் புதைக்கப்பட்டதை கண்டறிந்து மீட்டெடுத்தற்கான சான்றுகளை வழங்குகின்றார். ஆம்பிபோலிஸில் நடத்தப்பட்ட ஒரு தொல்லியல் அகழ்வாய்வில் ஒரு சிறிய கட்டிடத்தின் அடித்தளங்ககள் கண்டுபிடிக்கப்பட்டன, மேலும் பிரசிடாஸ் புதைக்கப்பட்ட உடல் எச்சங்கள் இருப்பதாக நம்பப்படும் எலும்புகளும் தங்க மலர் வளையம் கொண்ட ஒரு கல்லறைத் தாழி கண்டுபிடிக்கப்பட்டது. இந்த எலும்புக்கூடு தற்போது ஆம்பிபோலிஸ் தொல்லியல் அருங்காட்சியகத்தில் உள்ளது . இந்தக் கல்லறையானது ஏற்கனவே இருக்கும் ஒரு பாறையில் கொத்தி உருவாக்கபட்ட குழியில், சுண்ணாம்புத் அமைக்கப்பட்டது.  
பிளாட்டோவின் *அப்பலாஜில்*, மெய்யியலாளர் சாக்ரடீசு இந்தப் போரில் தானும் ஈடுபட்டதாக கூறுகிறார்.
# சைதோமிர் நகரம்

**சைதோமிர் நகரம்** (**Zhytomyr**) உக்ரைன் நாட்டின் வடமேற்கில் அமைந்த சைதோமிர் மாகாணத்தின் தலைநகரம் ஆகும். இந்நகரம் இரண்டு மாவட்டங்களாகப் பிரிககப்பட்டுள்ளது. இது சைதோமிர் மாகாணத்தின் நடுவில் அமைந்துள்ளது. பரப்பளவு கொண்ட சைதோமிர் நகரத்தின் 2021ம் ஆண்டின் மக்கள் தொகை 2,63,507 ஆகும்.  
இந்நகரத்தின் முக்கியத் தொழில்கள் மர அறுவை தொழிற்சாலைகள், கருங்கல் மெருகூட்டும் தொழில்கள், உணவுப் பதனிடுதல், உலோகத் தொழிற்சாலைகள், இசைக் கருவிகள் தயாரித்தல் ஆகும். இந்நகரத்தில் போலந்து நாட்டவர்கள் சிறுபான்மையாக வாழ்கின்றனர். உரோமைக் கத்தோலிக்க கிறித்தவர்கள் பெரிய அளவில் வாழ்கின்றனர்.
# சைதோமிர் நகரம்

## நகர ஆட்சிப் பிரிவுகள்

சைதோமிர் நகரம் இரண்டு மாவட்டங்களாக பிரிக்கப்பட்டுள்ளது:
| போஹுன்ஸ்கி மாவட்டம் | 153,700 | 30&nbsp;km<sup>2</sup> |  |
| --- | --- | --- | --- |
| கொரோலியோவ்ஸ்கி மாவட்டம் | 118,500 | 31&nbsp;km<sup>2</sup> | } |
# சைதோமிர் நகரம்

## மக்கள் தொகை பரம்பல்

இந்நகரத்தில் உரோமன் கத்தோலிக்கர்கள் அதிகம் உள்ளனர்.
# சைதோமிர் நகரம்

## மக்கள் தொகை பரம்பல்

### சைதோமிர் நகரத்தின் மீதான தாக்குதல்கள்

2022 உக்ரைன் மீதான உருசியாவின் படையெடுப்பின் போது, இந்நகரத்தின் வானூர்தி நிலையம் உருசியாவின் ஏவுகனைகளால் 27 பிப்ரவரி 2022 அன்று பெலருஸ் வழியாகத் தாக்கப்பட்டது.
# நிக்கியாஸ் அமைதி உடன்பாடு

**நிக்கியாஸ் அமைதி உடன்பாடு** (*Peace of Nicias*) என்பது கிரேக்க நகர அரசுகளான ஏதென்ஸ் மற்றும் எசுபார்த்தா இடையே கிமு 421 மார்ச்சில் உண்டான ஒரு போர் நிறுத்த ஒப்பந்தம் ஆகும். இது பெலோபொன்னேசியப் போரின் முதல் கட்டத்தை முடிவுக்குக் கொண்டு வந்தது.  
கிமு 425 இல், எசுபார்த்தன்கள் பைலோஸ் மற்றும் ஸ்ப்பாக்ட்டீரியா சமர்களில் தோல்வியடைந்தனர். இதன் விளைவாக ஏதெனியர்களிடம் 292 எசுபார்த்தன் போர்க் கைதிகள் பிடிபட்டனர். கைதிகளில் குறைந்தது 120 பேர் எசுபார்த்தாவின் எசுபார்டியேட்டுகள் ஆவர். அவர்கள் கிமு 424 இல் இந்த ஒப்பந்ததின் வழியாக மீட்கப்பட்டனர். எசுபார்த்தன் தளபதி பிரசிடாஸ் ஆம்ப்பிபோலிசைக் கைப்பற்றியபோது. அதே ஆண்டில், ஏதெனியர்கள் டெலியம் சமரில் போயோட்டியாவில் பெரும் தோல்வி அடைந்தனர். மேலும் கிமு 422 இல், அந்த நகரத்தை திரும்பக் கைப்பற்றும் முயற்சியில் அவர்கள் மீண்டும் ஆம்போலிஸ் சமரில் தோற்கடிக்கப்பட்டனர். முன்னணி எசுபார்த்தன் தளபதியான பிரசிடாஸ் மற்றும் ஏதென்சின் முன்னணி அரசியல்வாதியான கிளியோன் ஆகிய இருவரும் ஆம்பிபோலிஸ் சமரில் இறந்தனர். அதனால் இரு தரப்பினரும் சோர்வடைந்து அமைதி ஒப்பந்தத்துக்குத் தயாராகினர்.  
எசுபார்த்தாவின் அரசர் பிளீஸ்ட்டோனாக்ஸ் மற்றும் ஏதெனியன் தளபதி நிசியாஸ் ஆகியோரால் பேச்சுவார்த்தைகள் நிகழ்த்தப்பட்டன. நிசீயா மற்றும் பிளாட்டீயாவைத் தவிர அனைத்துப் பகுதிகளும் போருக்கு முன் யார் வசம் இருந்தனவோ அதே நிலைக்குத் கொண்டுவருவது என்ற மிகவும் இணக்கமான முடிவு எட்டப்பட்டது. ஏதென்சு நிசீயாவின் கட்டுப்பாட்டையும், தீப்ஸ் பிளாட்டியாவின் கட்டுப்பாட்டையும் தக்க வைத்துக் கொள்ளும். ஆம்பிபோலிஸ் ஏதென்சுக்கும், பைலோஸ் எசுபார்த்தாவின் வசமும் திரும்பும். ஸ்பேக்டீரியாவில் பிடிபட்ட எசுபார்த்தன் கைதிகளை ஏதெனியர்கள் விடுவிப்பார்கள். அதேபோல ஏதெனியன் போர்க் கைதிகளும் திருப்பி அனுப்பப்படுவர். கிரேக்கம் முழுவதும் உள்ள கோயில்கள் அனைத்து நகரத்தின் பக்தர்களுக்காகவும் திறக்கப்படும். மேலும் தெல்பியில் உள்ள ஆரக்கிள் அதன் தன்னாட்சியை மீண்டும் பெறும். அரிசுடடைடீசு காலத்திலிருந்து ஏதென்சு எந்தெந்தெந்த அரசுகளிடமிருந்து கப்பம் பெற்றுவந்ததோ அந்த அரசுகளிடமிருந்து தொடர்ந்து கப்பம் வசூலிக்கலாம், என்றாலும் ஏதென்சினால் அந்த அரசுகளை மீன்டும் தன் கூட்டாளிகளாக மாற்ற இயலவில்லை. எலட்கள் கிளர்ச்சி செய்தால் எசுபார்த்தாவின் உதவிக்கு வர ஏதென்சு ஒப்புக்கொண்டது. எசுபார்த்தாவின் கூட்டாளிகளில் சிலர் அமைதி ஒப்பந்தத்தில் கையெழுத்திட ஒப்புக்கொண்டனர். ஆனால் போயோட்டியா, கொரிந்து, எலிஸ், மெகாரா, ஆம்ப்பிபோலிஸ் ஆகிய அரசுகள் ஒப்பந்தத்தை எதிர்த்தன.  
ஒவ்வொரு தரப்பிலிருந்தும் பதினேழு பிரதிநிதிகள் ஐம்பது ஆண்டுகள் நீடிக்கும் அமைதி ஒப்பந்தத்தை நிலைநிறுத்த உறுதிமொழி எடுத்தனர். எசுபார்த்தன் பிரதிநிதிகளில் மன்னர்கள் பிளீஸ்டோனாக்ஸ் மற்றும் இரண்டாம் அகிஸ் ஆகியோரும், பிளீஸ்டோலாஸ், டமகெட்டஸ், சியோனிஸ், மெட்டாஜெனெஸ், அகாந்தஸ், டெய்தஸ், இஸ்காகோரஸ், பிலோசரிடாஸ், ஜீக்சிடாஸ், ஆன்டிபஸ், டெல்லிஸ், அல்சிண்டாஸ், எம்பீடியாஸ், மெனாஸ் லாஃபிலஸ் ஆகியோர். ஏதென்சின் பிரதிநிதிகளான லாம்பன், இஸ்த்மோனிகஸ், நிசியாஸ், லாச்ஸ், யூதிடெமஸ், பிரோக்கிள்ஸ், பைடோடோரஸ், ஹாக்னான், மைர்டிலஸ், த்ராசைக்கிள்ஸ், தியாகனெஸ், அரிஸ்டோக்ரேட்ஸ், ஐயோல்சியஸ், டிமோக்ரேட்ஸ், லியோன், லாமச்சஸ், டெமோஸ்தீனஸ் ஆகியோர் அமைதியை நிலைநாட்ட உறுதிமொழி எடுத்தனர். இந்த உடன்படிக்கை தொடக்கத்திலிருந்தே மீறப்பட்டது. மேலும் பல தோல்விகளுக்குப் பிறகு, கிமு 414 இல் முறையாக ஒப்பந்தம் கைவிடப்பட்டது. பெலோபொன்னேசியன் போர் மீண்டும் இரண்டாம் கட்டத்தின் வாயிலாக தொடங்கியது.
# அரேபியத் தேன்சிட்டு

**அரேபியத் தேன்சிட்டு** (*Arabian sunbird*)(*சைனிரிசு கெல்மெய்ரி* ) என்பது நெக்டரினிடே குடும்பத்தில் உள்ள ஓர் பறவை சிற்றினமாகும்.
# அரேபியத் தேன்சிட்டு

## துணை இனங்கள்

- *சைனிரிசு கெல்மெய்ரி* *கெல்மெய்ரி* நியூமன்
- *சைனிரிசு கெல்மெய்ரி கின்னிரி* பேட்சு
# அரேபியத் தேன்சிட்டு

## பரவல்

இது ஓமான், சவூதி அரேபியா மற்றும் யெமன் ஆகிய நாடுகளில் காணப்படுகிறது.
# அரேபியத் தேன்சிட்டு

## வாழ்விடம்

இந்தச் சிற்றினம் பாறை அல்லது மணல் பாங்கான பகுதிகள் மற்றும் *கருவேலமரம்* மற்றும் *இலந்தை* மரங்களைக் கொண்ட வறண்ட நதிப் படுக்கைகளில் காணப்படும்.
# செர்கசி மாகாணம்

**செர்கசி மாகாணம்** (**Cherkasy Oblast**) உக்ரைன் நாட்டின் நடுப்பகுதியில் அமைந்துள்ளது. இதன் தலைநகரம் செர்கசி நகரம் தினேப்பர் ஆற்றின் கரையில் அமைந்துள்ளது. 20900 சதுர கிலோ மீட்டர் பரப்பளவு கொண்ட இம்மாகணத்தின் 2021ம் ஆண்டின் மக்கள் தொகை 11,78,266 ஆகும்.
# செர்கசி மாகாணம்

## புவியியல்

இம்மாகாணத்தின் நடுவில் பாயும் தினேப்பர் ஆறு இரண்டு பெரும் சமமற்ற பகுதிகளாக பிரிக்கிறது. மேற்கில் பெரும் பகுதியை கொண்ட இம்மாகாணப்பகுதி மேட்டு நிலமாகவும், சிறிய கிழக்குப் பகுதி தாழ் நிலப்பகுதியாகவும் உள்ளது. கிழக்குப் பகுதி தினேப்பர் ஆற்று வெள்ள நீரால் கடுமையாக பாதிக்கப்படுகிறது. எனவே தினேப்பர் ஆற்றின் குறுக்கே பல அணைகள் கட்டப்பட்டுள்ளது.  
செர்கசி மாகாணம் தென்மேற்கிலிருந்து, வடகிழக்காக 245 கிலோ மீட்டர் நீளமும்; வடக்கிலிருந்து தெற்காக 150 கிலோ மீட்டர் நீளம் கொண்டது. இதன் வடக்கில் கீவ் மாகாணம், தெற்கில் கிரோவோக்ராட் மாகாணம், கிழக்கில் போல்தாவா மாகாணம் மற்றும் மேற்கில் வின்னித்சியா மாகாணம் எல்லைகளாக உள்ளது.
# செர்கசி மாகாணம்

## மாகாண ஆட்சிப் பிரிவுகள்

சூலை 2020ஆம் ஆண்டு முதல் செர்கசி மாகாணத்தின் ஆட்சிப் பிரிவுகலை 4 மாவட்டங்களாகவும், 16 நகரங்களாகவும், 15 நகரபுற குடியிருப்பு பகுதிகளாகவும், 824 கிராமங்களாகவும் பிரிக்கப்பட்டுள்ளது.
# செர்கசி மாகாணம்

## மக்கள் தொகை பரம்பல்

2006ஆம் ஆண்டின் மதிப்பீட்டின்படி, செர்கசி மாகாணத்தின் மக்கள் தொகை 13,35,064 ஆகும். இம்மாகாணத்தின் மக்கள் தொகையில் 53.7% நகர்புறங்களிலும், 46.3% கிராமப்புறங்களிலும் வாழ்கின்றனர். இம்மாகாணத்தில் உக்ரைனியர்கள் 93.6% வாழ்கின்றனர். உருசிய மொழி பேசுபவர்கள் 5.4% ஆக உள்ளனர்.
# செர்கசி மாகாணம்

## பொருளாதாரம்

இம்மாகாணத்தின் முதன்மைத் தொழில் வேளாண்மை ஆகும். கோதுமை, சர்க்கரை வள்ளி கிழங்கு, பார்லி, சோளம், புகையிலை மற்றும் சணல் முக்கிய பயிர்கள் ஆகும். கால்நடைப் பண்ணைகள் அதிகம் உள்ளது. செர்கசி நகரத்தில் வேதியியல் தொழிற்சாலைகள், வேளாண்மைப் பொருட்கள் பதனிடும் தொழிற்சாலைகள் அதிகம் உள்ளது.
# செர்கசி மாகாணம்

## கல்வி

- செர்கசி தேசியப் பல்கலைக்கழகம்
- செர்கசி அரசு தொழிநுட்ப பல்கலைக்கழகம்
- உமான் தேசிய தோட்டக்கலை பல்கலைக்கழகம்
- பாவ்லோ தைசினா உமான் அரசு கல்வியியல் பல்கலைக்கழகம்
- பொருளாதாரம் மற்றும் மேலாண்மைக்கான கிழக்கு ஐரோப்பிய பல்கலைக்கழகம் (தனியார்)
# செர்கசி நகரம்

**செர்கசி நகரம்** (**Cherkasy**) உக்ரைன் நாட்டின் நடுப்பகுதியில் அமைந்த செர்கசி மாகாணத்தின் தலைநகரம் ஆகும். இது தினேப்பர் ஆற்றின் வலது கரையில் அமைந்துள்ளது. 2021ஆம் ஆண்டில் இந்நகரத்தின் மக்கள் தொகை சுமார் 2,72,651 ஆகும். இது நாட்டின் தலைநகரான கீவ் நகரத்திற்கு தெற்கே 200 கிலோ மீட்டர் தொலைவில் உள்ளது. செர்கசி நகரம் 2 மாவட்டங்களாகப் பிரிக்கப்பட்டுள்ளது.
# செர்கசி நகரம்

## மக்கள் தொகை பரம்பல்

1 அக்டோபர் 2015 அன்றைய மதிப்பீட்டின்படி, செர்கசி நகரத்தின் மக்கள் தொகை 2,84,479 ஆகும்.செர்கசி நகரத்தின் பெரும்பான்மையோர் உக்குரேனிய மொழி பேசுபவர்கள் ஆவார். அதற்கு அடுத்து உருசிய மொழி பேசுபவர்கள் மற்றும் யூதர்கள் ஆவார். இதன் மக்கள் தொகையில் ஆண்கள் 46.4% மற்றும் பெண்கள் 53.6% ஆகவுள்ளனர்.இதன் மக்கள் தொகையில் 14 வயதிற்குட்பட்டோர் 15% ஆக உள்ளனர். ஓய்வுதியர்கள் 19% ஆக உள்ளனர்.
# செர்கசி நகரம்

## பொருளாதாரம்

செர்கசி நகரத்தில் வேதியியல், கார் தொழிற்சாலைகள், உணவுப்பதனிடும் தொழிற்சாலைகள் அதிகம் உள்ளது.
# செர்கசி நகரம்

## கல்வி

- செர்கசி தேசியப் பல்கலைக்கழகம்
- செர்கசி அரசு தொழில்நுட்ப பல்கலைக்கழகம்
- செர்கசி வங்கியியல் நிறுவனம் (branch of Ukrainian Academy of Bank Affairs of National Bank of Ukraine)
- தீ தடுப்பு வீரர்கள் அகாதமி, செர்னோபில்
- பொருளாதாரம் & மேலாண்மைக்கான கிழக்கு ஐரோப்பிய பல்கலைக்கழகம் (தனியார்)
- ஒடேசா தேசிய சட்ட அகாதமி (கிளை)
- செர்கசி மருத்துவக் கல்லூரி
- செர்கசி அரசு வணிகக் கல்லூரி
- செர்கசி வணிக தொழில்நுட்பப் பள்ளி
- செர்கசி இசைக் கல்லூரி
- செர்கசி கூட்டுறவு பொருளாதாரம் மற்றும் சட்டக் கல்லூரி
# பர்சிகான்

**பர்சிகான்** (*Bursicon*)(கிரேக்கம் *பர்சிகோசிலிருந்து*, தோல் பதனிடுதல் தொடர்பானது) என்பது பூச்சி இயக்குநீர் ஆகும். இது முதிர்ச்சியடைந்த ஈக்களில் தோல் நிறமிடுதலை செய்கிறது .
# பர்சிகான்

## அமைப்பு

இந்த இயக்குநீரின் மூலக்கூறு அமைப்பு சமீபத்தில் அறியப்பட்டது. பர்சிகான் என்பது 30 கிலோ டால்டன் எடையுள்ள நரம்பணு தொடர்புடைய இயக்குநீராகும். இது ஹீட்டோரோடைமெரிக் புரதம் ஆகும். இது CG13419 எனும் மரபணுவின் செயல்பாட்டினால் தோற்றுவிக்கப்படுகிறது. இரண்டு சிஸ்டைன் முடிச்சு துணைக்குழுக்களான பர்சு-α மற்றும் பர்சு-β ஆகியவற்றால் ஆனது. இதனை கூழ்மப்பிரிப்பில் பிரிக்க இயலாது. மதுசாரம், அசிட்டோன், சில புரத நொதிகள் மற்றும் முக்குளோரோ அசிடேட் ஆகியவற்றில் இதன் செயல்பாட்டை இழக்கிறது. ஆனால் அம்மோனியம் சல்பேட்டைச் சேர்த்தால் பழைய நிலைக்கு மீண்டும் திரும்பும்.
# பர்சிகான்

## செயல்பாடு

பூச்சிகளின் உருமாற்றத்தின் கடைசிக் கட்டத்தில் பூச்சி இறக்கை விரிவாக்கத்தில் பர்சிகான் மிக முக்கியப் பங்கு வகிக்கிறது. இறக்கையின் முதிர்ச்சி. இந்த நேரத்தில், புதிதாக உருமாறிய முதிர்வடைந்த குடம்பி இறந்த உயிரணுக்களை நீக்குகின்றது. *டுரோசோபிலா* மற்றும் *லூசிலியா குப்ரினா* ஈக்களின், இறக்கையின் மேற்றோல், இறக்கை பரவும் நேரத்தில், விரிவான செல் இறப்பு உயிரணு தன்மடிவினால் நிகழ்கிறது.  
இறப்பிற்கு உள்ளாகும் உயிரணு இறக்கையின் மேற்புறத்திலிருந்து அகற்றப்பட்டு இறக்கை நரம்புகள் வழியாக மார்பு குழிக்குள் உறிஞ்சப்படுகின்றன. உயிரணு இறப்பின் செயல்முறை தடுக்கப்பட்டாலோ அல்லது தாமதமானாலோ அடுத்தடுத்த இறக்கை முதிர்ச்சி பாதிக்கப்படும்.  
பர்சிகான் ஒரு நிலையிலிருந்து அடுத்தநிலைக்கு உருமாற்றம் நிகழ்ந்த பிறகு வெளியிடப்படுகிறது. இது மேற்றோல் உயிரணு இறப்பைத் தூண்டுகிறது. இதே நேரத்தில், நிறமிடல் எதிர்வினையைத் துரிதப்படுத்துகிறது. மேலும் இறக்கையின் புதிதாக விரிவடைந்த மேற்புறத்தை கடினப்படுத்துகிறது.
# பர்சிகான்

## பர்சிகானும் பூச்சிகளும்

பர்சிகான் வெவ்வேறு பூச்சிகளில் காணப்படுகிறது. இது மூளையில் உள்ள சராசரி நரம்பு சுரப்பு உயிரணுக்களால் உற்பத்தி செய்யப்படுகிறது. இரத்த ஓட்டத்தில் கலந்து *கார்போரா கார்டியாகாவில்* சேமிக்கப்படுகிறது.  
பர்சிகானின் அமைப்பு, பழ ஈ (*டுரோசோபிலா மெலனோகாஸ்டர்*) புரதத்தின் அமைப்பு நன்கு ஆராயப்பட்டது. மேலும் சில பூச்சி இனங்களில் கொசு (*அனாபிலிசு கேம்பியே*), கிரிக்கெட் (*கிரைலசு பைமாகுலேடசு*), வெட்டுக்கிளி (*லோகோசுடா மைக்ரேடோரியா*) மற்றும் உணவுப் புழு (*டெனெப்ரியோ மோலிட்டர்*) உட்படப் பல பூச்சியினங்களில் பர்சிகான் அமினோ அமில வரிசைப்படுத்தப்பட்டுள்ளது.  
பட்டுப்புழு (*பாம்பிக்ஸ் மோரி* ), ப்ளோ ஈ (*கலிபோரா எரித்ரோசெபலா*) மற்றும் கரப்பான் பூச்சி (*பெரிப்லானெட்டா அமெரிக்கானா*) ஆகியவற்றிலும் இந்த இயக்குநீர் காணப்படுகிறது.
# பர்சிகான்

## குறைபாட்டு விளைவு

முதலாவதாக, பர்சிகான் மரபணு இல்லாத *டிரோசோபிலா மெலனோகாஸ்டரின்* கூட்டுப்புழுவிலிருந்து உருமாறிய பூச்சி தங்கள் இறக்கைகளை விரிக்க இயலவில்லை. இரண்டாவதாக, புதிதாகத் தோன்றிய ஈயின் நீண்ட வயிற்றுடன் நீண்ட காலத்திற்கு இருக்கும். மேலும் வயிற்றுப்பகுதியில் மெலானின் நிறமி குறைவாகக் காணப்படும்.  
கலப்பினமாக்கல் மற்றும் நோய்தடுப்பாற்றல் உயிரணு உயிரியல் தொழில்நுட்பத்தினைப் பயன்படுத்தி, ஓடுடைய கணுக்காலிகளில் பர்சிகான் *இதய செயல் பெப்டைடுடன்* இணைக்கப்பட்டுள்ளது என்று நிரூபிக்கப்பட்டுள்ளது. தோல்கழற்றல் செயல் படுத்தலில் ஓடுடைய கணுக்காலி இதய செயல் பெப்டைடு aகாரணமாக உள்ளது. நரம்பணுக்களில் குறைபாட்டைக் கொண்ட திடீர் மாற்றத்தில் தோன்றிய ஈக்களால் பர்சிகானை வெளிப்படுத்த முடியவில்லை.
# அமித் தேவ்

**அமித் தேவ்** (*Amit Dave*) இந்தியாவின் குசராத்து மாநிலத்தைச் சேர்ந்த ஒரு புகைப்படக் கலைஞர் ஆவார். பத்திரிகை, புத்தகங்கள், நாடகம் மற்றும் இசை ஆகிய துறைகளின் 2022 ஆம் ஆண்டிற்கான புலிட்சர் பரிசு வென்றவர்கள் பட்டியலில் இவர் இடம்பெற்றுள்ளார். இந்தியாவில் கோவிட்-19 தொற்றுநோயை உள்ளடக்கிய இராய்ட்டர்சு செய்தி நிறுவனத்தின் புலிட்சர் பரிசு பெற்ற புகைப்படக் குழுவில் அமித் தேவு ஒரு பகுதியாக உள்ளார்.
# அமித் தேவ்

## பிறப்பு

அமித் தேவ் குசராத்து மாநிலத்தில் உள்ள அகமதாபாத்து நகரத்தில் பிறந்தார்.
# அமித் தேவ்

## தொழில்

அமித் தேவ் இந்தியாவின் அகமதாபாத்தில் உள்ள இராய்ட்டர்சு செய்தி நிறுவனத்தின் மூத்த புகைப்பட பத்திரிக்கையாளர் ஆவார். இந்தியன் எக்சுபிரசு குழுமத்தில் பணிபுரிவதற்கு முன்பு தேவ் மாநில இதழிலும், குசராத்தில் உள்ள உள்ளூர் செய்தித்தாள்களிலும் புகைப்படக் கலைஞராகப் பணியாற்றினார். 2002 ஆம் ஆண்டு இராய்ட்டர்சு செய்தி நிறுவனத்தில் சேர்ந்தார். இந்தியாவில் கோவிட்-19 தொற்றுநோய் ஆவணப் புகைப்படத்தைத் தவிர, அமித் தேவ் 2001 குசராத்து பூகம்பம், 2002 குசராத்து கலவரங்கள் மற்றும் 2004 இந்தியப் பெருங்கடல் பூகம்பம் மற்றும் தென்னிந்தியாவில் சுனாமி போன்ற நிகழ்களிலும் முக்கியப் பங்காற்றியுள்ளார்.
# அமித் தேவ்

## விருது

இந்தியாவில் கொரோனா எண்ணிக்கை மற்றும் விவரம் பற்றிய ஆவணப் புகைப்படங்களுக்காக அத்னான் அபிதி, சன்னா இர்சாத் மட்டூ, தேனிசு சித்திக்கி அமித் தேவ் உள்ளிட்ட குழுவினருக்கு 2022 ஆம் ஆண்டிற்கான புலிட்சர் பரிசு அளிக்கப்பட்டது.
.
# சௌபாக்யா திட்டம்

**சௌபாக்யா திட்டம்** (*Saubhagya scheme*) அல்லது **பிரதான் மந்திரி சஹாஜ் பிஜிலி ஹர் கர் யோஜனா** என்பது வீடுகளுக்கு மின்சாரம் வழங்குவதற்கான இந்திய அரசின் திட்டமாகும்.
# சௌபாக்யா திட்டம்

## பின்னணி

சௌபாக்யா திட்டம் செப்டம்பர் 2017-ல் பிரதம மந்திரி நரேந்திர மோதியால் அறிவிக்கப்பட்டது. இத்திட்டத்தின் மூலம் திசம்பர் 2018க்குள் மின் மயமாக்கல் செயல்முறையை முடிக்க வேண்டும் என்று பிரதமர் தெரிவித்தார். 2011ஆம் ஆண்டின் சமூக-பொருளாதார மற்றும் சாதிக் கணக்கெடுப்பின் மூலம் அடையாளம் காணப்பட்ட சில குடும்பங்கள் இலவச மின்சார இணைப்புகளுக்குத் தகுதிபெறும், மற்றவர்கள் ரூ. 500 செலுத்தி இத்திட்டத்தில் பயன் பெறுவர். நவம்பர் 16, 2017 அன்று, இத்திட்டத்தைப் பற்றிய தகவல்களைப் பரப்புவதற்காக இந்திய அரசாங்கம் saubhagya.gov.in என்ற இணையதளத்தை அறிமுகப்படுத்தியது. இத்திட்டத்தின் மொத்தச் செலவு ரூ. 16, 320 கோடி ஆகும். இதன் மொத்த நிதிநிலை ஆதரவு (ஜிபிஎஸ்) ரூ. 12,320 கோடி ஆகும். பயனாளி குடும்பத்திற்கு ஒரு ஒளிகாலும் இருவாயி விளக்கு, ஒரு நேர் முனை மின் வசதி கிடைக்கும். இதில் 5 ஆண்டுகளுக்கு மீட்டர் பழுது மற்றும் பராமரிப்பு செலவும் அடங்கும்.  
சௌபாக்யா திட்டம் இலச்சினை மற்றும் ஊரக மின்வசதியாக்க கழக நிறுவன மேற்பார்வையின் கீழ் மொஹித் அகமதுவின் முதல் கட்ட வடிவமைப்பின் படைப்பாகும்.
# சௌபாக்யா திட்டம்

## செயல்பாடு

ஜூன் 2019க்குள் 91% கிராமப்புற இந்தியக் குடும்பங்கள் மின்சார வசதியைப் பெற்றுள்ளன. இத்திட்டம் ஏழை மற்றும் கிராமப்புற வீடுகளுக்கு மின்சாரம் வழங்கும் திறனை வழங்கும் அதே வேளையில், இத்திட்டத்தினால் மின்வெட்டு பிரச்சனையைத் தீர்க்கவில்லை மற்றும் மின் கட்டணத்தைச் செலுத்த முடியாத சூழலில், அதனைச் சரிசெய்ய எந்த முன் ஏற்பாடும் செய்யவில்லை என்று விமர்சனங்கள் எழுந்துள்ளன. இது நடைமுறைப்படுத்தப்பட்டு 4 ஆண்டுகள் நிறைவடைந்துள்ள நிலையில், மார்ச் 2021 நிலவரப்படி 2.82 கோடி வீடுகளுக்கு மின்சாரம் வழங்கப்பட்டுள்ளது.
# சௌபாக்யா திட்டம்

## மேலும் பார்க்கவும்

- சாமானிய மனிதன் அதிகாரமளித்தல்:
- இணைய பெட்டகம் (இணையவழி அடையாளச் சான்று மற்றும் சேவைகளுக்கான எளிதான அணுகல்)
- தூய இந்தியா இயக்கம் (அனைத்து வீடுகளுக்கும் கழிப்பறை)
- சௌபாக்யா திட்டத்தின் லோகோவை மொஹித் அகமது வடிவமைத்தார்.
# காங்கோ தேன்சிட்டு

**காங்கோ தேன்சிட்டு** (*Congo sunbird*) என்ற பறவை (*சைனிரிசு கான்செனிசு*) என்பது நெக்டரினிடே குடும்பத்தில் உள்ள ஒரு பறவை சிற்றினமாகும். இது கொங்கோ குடியரசு மற்றும் கொங்கோ ஜனநாயக குடியரசில் காணப்படுகிறது.
# காங்கோ தேன்சிட்டு

## உணவு

இவை சிலந்தி உள்ளிட்ட சிறு பூச்சிகளையும் பூக்களில் காணப்படும் பூந்தேனையும் அருந்துகின்றன.
# அத்னான் அபிதி

**அத்னான் அபிதி** (*Adnan Abidi*) இந்தியாவின் புதுதில்லியைச் சேர்ந்த ஒரு புகைப்படக் கலைஞர் ஆவார். பத்திரிகை, புத்தகங்கள், நாடகம் மற்றும் இசை ஆகிய துறைகளின் 2022 ஆம் ஆண்டிற்கான புலிட்சர் பரிசு வென்றவர்கள் பட்டியலில் இவர் இடம்பெற்றுள்ளார். இந்தியாவில் கோவிட்-19 தொற்றுநோயை உள்ளடக்கிய இராய்ட்டர்சு செய்தி நிறுவனத்தின் புலிட்சர் பரிசு பெற்ற புகைப்படக் குழுவில் அத்னான் அபிதி ஒரு பகுதியாக உள்ளார்.
# அத்னான் அபிதி

## வாழ்க்கைக் குறிப்பு

அத்னான் அபிதி 1997 ஆம் ஆண்டு இருட்டு அறை உதவியாளராக தனது வாழ்க்கையைத் தொடங்கினார். பான்-ஆசியா செய்தி நிறுவனம், இந்தோ புகைப்பட செய்தி நிறுவனம் மற்றும் பிரசு டிரசுட்டு ஆப் இந்தியா ஆகிய செய்தி நிறுவனங்களில் பணிபுரிந்தார். இறுதியில் இராய்ட்டர்சு நிறுவனத்தில் பகுதிநேர செய்தியாளராகப் பணிபுரியத் தொடங்கினார். பின்னர் இங்கு ஊழியர் பதவி வழங்கப்பட்டது. 1999 இந்தியன் ஏர்லைன்சு விமானம் 814 கடத்தல், 2004 இந்தியப் பெருங்கடல் நிலநடுக்கமும் ஆழிப்பேரலையும், 2005 காசுமீர் நிலநடுக்கம், 2011-2012 மாலத்தீவு அரசியல் நெருக்கடி, 2013 ஒடிசா பைலின் புயல், 2015 நேபாள நிலநடுக்கம், தாக்கா தாக்குதல் 2016 உள்ளிட்ட நிகழ்வுகளில் அத்னான் அபிதி சிறப்பாக செயல்பட்டார்.
# அத்னான் அபிதி

## விருது

2017 ஆம் ஆண்டு அபிதி ரோகிங்கியாக்களின் வெளியேற்றத்தை உள்ளடக்கிய புகைப்படத்திற்காக அவரது சக ஊழியர் தேனிசு சித்திக்குடன் சிறப்புப் புகைப்படத்திற்கான புலிட்சர் பரிசை வென்ற முதல் இந்தியர்கள் ஆனார்.  
2019-20 ஆங்காங்கு போராட்டங்கள் பற்றிய செய்திகளை வெளியிட்டதற்காக 2020 ஆம் ஆண்டில் புலிட்சர் பரிசை வென்றார்.  
இந்தியாவில் கொரோனா எண்ணிக்கை மற்றும் விவரம் பற்றிய ஆவணப் புகைபடங்களுக்காக அத்னான் அபிதி, சன்னா இர்சாத் மட்டூ, தேனிசு சித்திக்கி, அமித் தேவ் உள்ளிட்ட குழுவினருக்கு 2022 ஆம் ஆண்டிற்கான புலிட்சர் பரிசு அளிக்கப்பட்டது.
# மார்வின் கே

**மார்வின் கே** (*Marvin Gaye*, ஏப்ரல் 2, 1939 – ஏப்ரல் 1, 1984) ஒரு அமெரிக்கப் பாடகரும் பாடலாசிரியரும் இசையமைப்பாளரும் ஆவார். மற்றவர்கள் மீது தன்னலமற்ற அன்பை அளிப்பதன் மூலம் இனப் பிளவுகளைக் குறைக்க இயலும் என்ற கருத்தின் அடிப்படையில் அவரது பல பாடல்கள் அமைந்திருந்தன. யூனிவர்சல் மியூசிக் குரூப் என்ற குழுமத்தின் ஓர் அங்கமான மோடவுன் ரெக்கார்ட்சு என்ற பதிவு நிறுவனத்தில் 1961ல் தன் இசைப் பயணத்தைத் தொடங்கிய மார்வின், விரைவில் அந்நிறுவனத்தின் முக்கிய ஆண் பாடகர் என்ற சிறப்பினைப் பெற்றார். ஆனால், 1971ல் அவர் வெளியிட்ட "வாட்சு கோயிங் ஆன்" என்ற இசைத் தொகுப்பிற்குப் பிறகு மோடவுனில் இருந்து விலகி, தன் இசைத் தொகுப்புகளைத் தனித்து வெளியிட்டார்.
# மார்வின் கே

## விருதுகள்

மார்வின் 1982ல் வெளியிட்ட "செக்சுவல் ஹீலிங்" என்ற இசைத் தொகுப்பிற்காக 1983ல் இரு கிராமி விருதுகளும் அவர் இறந்த பிறகு 1996ல் வாழ்நாள் சாதனைக்கான கிராமி விருதும் அவருக்கு வழங்கப்பட்டன.
# அமரகீர்த்தி அத்துக்கோரளை

**அமரகீர்த்தி அத்துக்கோரளை** (*Amarakeerthi Athukorala*; 23 திசம்பர் 1964 – 9 மே 2022) இலங்கை அரசியல்வாதியும், பொலன்னறுவை மாவட்ட பொதுசன முன்னணி நாடாளுமன்ற உறுப்பினரும் ஆவார்.  
2022 இல் நாட்டில் நிலவிய பெரும் பொருளாதார நெருக்கடியை அடுத்து ராசபக்ச குடும்ப ஆட்சிக்கு எதிராக மேற்கொள்ளப்பட்ட போராட்டங்களின் போது, 2022 மே 9 அன்று, நித்தம்புவை என்ற இடத்தில் அத்துக்கோரளையின் வாகனத்தை சுற்றி வளைத்துத் தாக்குதலில் ஈடுபட்ட போராட்டக்காரர்கள் மீது அத்துக்கோரளையின் பாதுகாப்பு ஊழியர் துப்பாக்கிப் பிரயோகம் மேற்கொண்ட போது ஒருவர் கொல்லப்பட்டு, இன்னும் ஒருவர் காயமடைந்தார். இதனை அடுத்து அத்துக்கோரளையும், பாதுகாப்பு ஊழியரும் அருகில் இருந்த ஒரு கட்டடத்தில் தஞ்சம் அடைந்தனர். பின்னர் அக்கட்டடத்தில் இருந்து இருவரது இறந்த உடல்களும் மீட்கப்பட்டன. ஆரம்பத்தில் இவர்கள் இருவரும் தம்மைத்தாமே சுட்டுக் கொண்டு தற்கொலை செய்து கொண்டதாகத் காவல்துறையினரால் தெரிவிக்கப்பட்டது. ஆனாலும் பின்னர் மேற்கொள்ளப்பட்ட உடல் பரிசோதனையில், கடுமையாகத் தாக்கப்பட்டமையால் எலும்புகள் சிதைவடைந்து உள்ளக இரத்தக் கசிவு காரணமாகவே உயிரிழந்ததாக அதிகாரபூர்வமாக அறிவிக்கப்பட்டது. பாதுகாப்பு ஊழியரின் உடலில் துப்பாக்கிக் குண்டு இருந்தது கண்டுபிடிக்கப்பட்டது, ஆனால் அத்துக்கோரளையின் உடம்பில் இருந்து துப்பாக்கிக் குண்டு கண்டுபிடிக்கப்படவில்லை என நீதித்துறை மருத்துவ அதிகாரி தெரிவித்தார். இருவரும் தற்கொலை செய்யவில்லை என்பதை மருத்துவ அதிகாரி உறுதிப்படுத்தினார்.
# சன்னா இர்சாத் மட்டூ

**சன்னா இர்சாத் மட்டூ** (*Sanna Irshad Mattoo*) இந்தியாவின் சம்மு காசுமீர் மாநிலத்தைச் சேர்ந்த ஒரு புகைப்படக் கலைஞர் ஆவார். பத்திரிகை, புத்தகங்கள், நாடகம் மற்றும் இசை ஆகிய துறைகளின் 2022 ஆம் ஆண்டிற்கான புலிட்சர் பரிசு வென்றவர்கள் பட்டியலில் சிறீநகரைச் சேர்ந்த இவரும் இடம்பெற்றுள்ளார். இந்தியாவில் கோவிட்-19 தொற்றுநோயை உள்ளடக்கிய இராய்ட்டர்சு செய்தி நிறுவனத்தின் புலிட்சர் பரிசு பெற்ற புகைப்படக் குழுவில் சன்னா ஒரு பகுதியாக உள்ளார்.
# சன்னா இர்சாத் மட்டூ

## வாழ்க்கைக் குறிப்பு

சன்னா இர்சாத் மட்டூ சம்மு காசுமீரின் கந்தர்பால் மாவட்டத்தில் பிறந்தார். காசுமீர் மத்தியப் பல்கலைக்கழகத்தில் இதழியல் பயின்றார். 2021 ஆம் ஆண்டில் சன்னா மேக்னம் அறக்கட்டளையின் புகைப்படம் எடுத்தல் மற்றும் சமூக நீதிக்கான உறுப்பினர் ஆனார். தற்போது இராய்ட்டர்சு செய்தி நிறுவனத்தில் பணிபுரிகிறார்.
# சன்னா இர்சாத் மட்டூ

## விருது

2019-20 ஆங்காங்கு போராட்டங்கள் பற்றிய செய்திகளை வெளியிட்டதற்காக 2020 ஆம் ஆண்டில் புலிட்சர் பரிசை வென்றார். இந்தியாவில் கொரோனா எண்ணிக்கை மற்றும் விவரம் பற்றிய ஆவணப் புகைபடங்களுக்காக அத்னான் அபிதி, தேனிசு சித்திக்கி அமித் தேவ் உள்ளிட்ட குழுவினருக்கு 2022 ஆம் ஆண்டிற்கான புலிட்சர் பரிசு அளிக்கப்பட்டது.
# மலேசிய வானூர்தி நிலையங்கள் நிறுவனம்

**மலேசிய வானூர்தி நிலையங்கள் நிறுவனம்** **(MYX: 5014)**, (ஆங்கிலம்: *Malaysia Airports* அல்லது *Malaysia Airports Holdings Berhad*; மலாய்: *Malaysia Airports Holdings Berhad (MAHB);* என்பது மலேசியாவில் உள்ள பெரும்பாலான வானூர்தி நிலையங்களை நிர்வகிக்கும் மலேசிய வானூர்தி நிலைய நிறுவனமாகும். மலேசிய ஏர்போர்ட்ஸ் (*Malaysia Airports*) என்று சுருக்கமாக அழைப்பது வழக்கம்.  
சிலாங்கூர், சிப்பாங், கோலாலம்பூர் பன்னாட்டு வானூர்தி நிலையத்தில் உள்ள மலேசியா ஏர்போர்ட்ஸ் அலுவலகத்தில் *(Malaysia Airports Corporate Office)* இதன் தலைமை அலுவலகம் உள்ளது.
# மலேசிய வானூர்தி நிலையங்கள் நிறுவனம்

## பொது

மலேசிய வானூர்தி நிலையங்கள் நிறுவனம்; வானூர்தி நிலையங்களின் செயல்பாடு, மேலாண்மை மற்றும் பராமரிப்பு ஆகியவற்றில் கவனம் செலுத்துகிறது. 1992 நவம்பர் மாதம், மலேசிய போக்குவரத்து அமைச்சரால் முறையான உரிமம் பெற்றது.  
1999-ஆம் ஆண்டு, இந்த மலேசிய வானூர்தி நிலையங்கள் நிறுவனம் <big>(MAHB)</big> வரையறுக்கப்பட்ட ஒரு பொது நிறுவனமாக அங்கீகாரம் பெற்றது. அதன் பிறகு கோலாலம்பூர் பங்குச் சந்தையின் *(Kuala Lumpur Stock Exchange)* முதன்மை வாரியத்தில் பட்டியலிடப்பட்டது.  
இந்த நிறுவனம் மலேசியாவில் உள்ள 39 வானூர்தி நிலையங்களைப் பராமரிக்கிறது.
# மலேசிய வானூர்தி நிலையங்கள் நிறுவனம்

## பொது

### துணை நிறுவனங்கள்

இதன் கண்காணிப்பில் முதன்மையான வானூர்தி நிலையமாக கோலாலம்பூர் பன்னாட்டு வானூர்தி நிலையம் (KLIA) விளங்குகிறது. இதன் கீழ் இயங்கும் துணை நிறுவனங்கள்:  
- மலேசிய வானூர்தி நிலையங்கள் நிறுவனம் - *Malaysia Airports Sdn. Bhd. (MASB)*
- மலேசிய வானூர்தி நிலையங்கள் நிறுவனம் (சிப்பாங்) - *Malaysia Airports (Sepang) Sdn. Bhd*
- மலேசிய வானூர்தி நிலையங்கள் நிறுவனம் (நியாகா) - *Malaysia Airports (Niaga) Sdn. Bhd*
- மலேசிய வானூர்தி நிலையங்கள் நிறுவனம் (தொழில்நுட்பங்கள்) - *Malaysia Airports Technologies Sdn. Bhd*
- மலேசிய வானூர்தி நிலையங்கள் நிறுவனம் (சொத்துடைமை) - *Malaysia Airports (Properties) Sdn. Bhd*
- கோலாலம்பூர் வானூர்திநிலய தங்கும் விடுதி - *K.L. Airport Hotel Sdn. Bhd*
- மலேசிய வானூர்தி நிலையங்கள் நிறுவனம் (விவசாயம்-தோட்டக்கலை) - *MAB Agriculture-Holticulture Sdn. Bhd*
- மலேசிய வானூர்தி நிலையங்கள் நிறுவனம் (ஆலோசனை சேவைகள்) - *Malaysia Airports Consultancy Services Sdn. Bhd*
- மலேசியப் பன்னாட்டு வான்வெளி மையம் - *(Malaysia International Aerospace Centre (MIAC) Sdn Bhd*
# முகமது பின் சயீது அல் நகியான்

சேக் **முகமது பின் சயீது பின் சுல்தான் அல் நகியான்** (*Sheikh Mohamed bin Zayed bin Sultan Al Nahyan*; ; பிறப்பு: 11 மார்ச் 1961) அபுதாபியின் ஆட்சியாளரும், ஐக்கிய அரபு அமீரகத்தின் ஆயுதப் படைகளின் உச்ச தளபதியும் ஆவார். இவர் 2022 மே 14 இல் ஐக்கிய அரபு அமீரகத்தின் மூன்றாவது அரசுத்தலைவராக நியமிக்கப்பட்டார்.  
அவர் ஐக்கிய அரபு அமீரகத்தின் வெளியுறவு தலையீட்டுக் கொள்கையின் உந்து சக்தியாகக் காணப்படுகிறார் மற்றும் அரபு உலகில் இஸ்லாமிய இயக்கங்களுக்கு எதிரான பிரச்சாரத்தின் தலைவராக உள்ளார்.  
ஜனவரி 2014 இல், ஐக்கிய அரபு அமீரகத்தின் ஜனாதிபதியும் அபுதாபியின் ஆட்சியாளருமான அவருடைய ஒன்றுவிட்ட சகோதரர் சேக் கலீபா பின் சயத் அல் நகியானுக்கு பக்கவாதம் ஏற்பட்டது. முகமது பின் சயீத் அல் நஹ்யான் அபுதாபியின் நடைமுறை ஆட்சியாளரானார், ஐக்கிய அரபு அமீரகத்தின் கொள்கை வகுப்பின் ஒவ்வொரு அம்சத்தையும் கட்டுப்படுத்தினார்.  
2019 ஆம் ஆண்டில், தி நியூயார்க் டைம்ஸ் அவரை மிகவும் சக்திவாய்ந்த அரபு ஆட்சியாளர் மற்றும் பூமியின் மிகவும் சக்திவாய்ந்த மனிதர்களில் ஒருவராக பட்டியலிட்டது  
டைம் இதழால் 2019 ஆம் ஆண்டின் மிகவும் செல்வாக்கு மிக்க 100 நபர்களில் ஒருவராகவும் அவர் பெயரிடப்பட்டார்.  
13 மே 2022 அன்று சேக் கலீபா பின் சயத் அல் நகியானின் மரணத்திற்குப் பிறகு, முகமது அபுதாபியின் ஆட்சியாளரானார், மேலும் அவர் 14 மே 2022 இல் ஐக்கிய அரபு அமீரகத்தின் 3 வது புதிய ஜனாதிபதியாக தேர்ந்தெடுக்கப்பட்டார்.
# நங்கல்

**நங்கல்** (**Nangal**), இந்தியாவின் பஞ்சாப் மாநிலத்தின் ரூப்நகர் மாவட்டத்தில் அமைந்த நகரம் ஆகும். இந்நகரம் இமயமலையில் உள்ள சிவாலிக் மலை அடிவாரத்தில், கடல் மட்டத்திலிருந்து 326 மீட்டர் உயரத்தில் அமைந்துள்ளது. இமாச்சலப் பிரதேச மாநிலத்தின் பிலாஸ்பூர் மாவட்டத்தில் உள்ள பக்ரா அணையின் கீழ் பகுதியில், பஞ்சாபில் நங்கல் நகரம் அமைந்துள்ளது.
# நங்கல்

## புவியியல்

சிவாலிக் மலை அடிவாரத்தில் அமைந்த நங்கல் நகரத்தில் சத்லஜ் ஆறு பாய்கிறது. இதனருகில் பக்ரா அணை உள்ளது.
# நங்கல்

## மக்கள் தொகை பரம்பல்

2011-ஆம் ஆண்டின் கணக்கெடுப்பின்படி, 21 வார்டுகளும், 10,738 குடியிருப்புகளும் கொண்ட நங்கல் நகர நகராட்சியின் மொத்த மக்கள் தொகை 48,497 ஆகும். அதில் ஆண்கள் 25,317 மற்றும் பெண்கள் 23,180 உள்ளனர். பட்டியல் சாதியினரும் பட்டியல் பழங்குடியினரும் முறையே 12,323 மற்றும் 0 ஆக உள்ளனர்.
பாலின விகிதம் 1000 ஆண்களுக்கு 916 பெண்கள் வீதம் உள்ளனர். இதன் சராசரி எழுத்தறிவு 89.9% ஆகும். இதன் மகக்ள் தொகையில் 6 வயதிற்குட்பட்ட குழந்தைகள் 10.44% ஆக உள்ளனர். இதன் மக்கள் தொகையின் இந்து சமயத்தினர் 40,756 (84.04%), சீக்கியர்கள் 6,712 (13.84%), இசுலாமியர்கள் 756 (1.56%) மற்றும் பிற சமயத்தினர் 0.13% ஆக உள்ளனர். .
# துசிடிடீஸ்

**துசிடிடீஸ்** (*Thucydides*, ; சு.கிமு 460– சு.கிமு 400 ) என்பவர் ஒரு ஏதெனிய வரலாற்றாளர், தளபதி ஆவார். இவரது *பெலோபொன்னேசியப் போரின் வரலாறு* என்ற படைப்பு அக்கால கிரேக்கத்தின் வரலாற்றைக் கூறுவதாக உள்ளது. அந்த நூல் கி.மு ஐந்தாம் நூற்றாண்டில் கி.மு 411 ஆம் ஆண்டு வரை எசுபார்த்தாவிற்கும் ஏதென்சுக்கும் இடையில் நடந்த போரை விவரிக்கிறது.  
துசிடிடீஸ் தான் எழுதிய நூலில் வரலாற்று நிகழ்வுகளை தெய்வங்களாலும் தெய்வீக சக்தியாலும் நிகழ்ந்தது என்று குறிப்பிடாமல் சன்றுகளை சேகரிப்பதிலும் காரணத்தையும், விளைவையும் பகுப்பாய்வு செய்வதிலும் பாரபட்சமற்ற கடுமையான தரத்தைப் பயன்படுத்தியதாகக் குறிப்பிட்டு அவரை "அறிவியல் முறை வரலாற்றின் தந்தை" என்று அழைக்கின்றனர்.  
துசிடிடீசியசின் நூல்கள் இன்றும் உலகெங்கிலும் உள்ள பல்கலைக்கழகங்கள், இராணுவக் கல்லூரிகளில் பாடநூல்களாக உள்ளன. இவரது *மெலியன் பேச்சுவார்த்தை* நூலானது பன்னாட்டு உறவுக் கோட்பாட்டின் ஒரு முக்கிய படைப்பாகக் கருதப்படுகிறது. *பெரிக்கிளின் இறுதிச் சடங்குச் சொற்பொழிவு* பற்றிய இவரது நூல் அரசியல் கோட்பாட்டாளர்கள், வரலாற்றாசிரியர்கள், செவ்வியல் மாணவர்களால் பரவலாகப் படிக்கப்படுகிறது  
பொதுவாக, கொள்ளைநோய்கள், படுகொலைகள், உள்நாட்டுப் போர்கள் போன்ற நெருக்கடிகளின்போது மனிதர்களின் நடத்தையைப் புரிந்துகொள்வதற்கும் விளக்குவதற்குமான அடிப்படைகளை துசிடிடீஸ் கண்டறிந்தார்.
# துசிடிடீஸ்

## வாழ்க்கை

வரலாற்றாசிரியர் என்ற அந்தஸ்து கொண்டவரான துசிடிடீசியசின் வாழ்கையைப் பற்றி, நவீன வரலாற்றாசிரியர்கள் ஓரளவு அறிந்திருக்கிறார்கள். மிகவும் நம்பகமான தகவலாக இவரது நூலான *பெலோபொன்னேசியப் போரின் வரலாறு* நூலில் இவரது சொந்த வரலாறும் வருகிறது. அதில் இவர் தனது தேசியம், தந்தைவழி, பிறந்த இடம் ஆகியவற்றைக் குறிப்பிடுகிறார். இவர் பெலோபொன்னேசியப் போரில் போரிட்டதாகவும், பிளேக் நோயால் பாதிக்கப்பட்டதாகவும், ஏதென்சிலிருந்து அரசால் நாடு கடத்தப்பட்டதாகவும் கூறுகிறார். சாமியன் கிளர்ச்சியை அடக்குவதிலும் இவர் ஈடுபட்டிருக்கலாம் எனக் கருதப்படுகிறது.
# துசிடிடீஸ்

## *பெலோபொன்னேசியப் போரின் வரலாறு*

பெலோபொன்னேசியன் போர் ஒப்பிடமுடியாத முக்கியத்துவம் வாய்ந்த நிகழ்வு என துசிடிடீஸ் நம்பினார். எனவே, கிமு 431 இல் போரின் தொடக்கத்தில் *வரலாற்றை* எழுதத் தொடங்கினார். "எல்லா காலத்திற்குமான ஒரு சொத்தாக" இருக்கும் ஒரு நூலை எழுதுவதே தனது விருப்பம் என்று அவர் தெரிவித்தார். இருபத்தியோராம் ஆண்டு போரின் முடிவில் (கிமு 411), சிராகுசில் ஏதெனியன் தோல்வியை அடுத்து *வரலாறில்* இடைவெளிகள் உண்டாகிறது. எனவே மோதலின் இறுதி ஏழு ஆண்டுகளைப் பற்றிய செய்திகள் விரிவாகக் கூறப்படவில்லை.  
*பெலோபொன்னேசியப் போரின் வரலாறு* கி.மு. 404 இல் போரின் முடிவிற்கு அப்பால் தொடர்ந்து மாற்றியமைக்கப்பட்டது, இது போரின் முடிவிற்கு புத்தகம் I.1.13 இல் உள்ள குறிப்புகள் மூலம் தெரியவருகிறது. இவரது மரணத்திற்குப் பிறகு, துசிடிடீசின் *வரலாறு* நூல் எட்டு புத்தகங்களாகப் பிரிக்கப்பட்டது: அதன் நவீன தலைப்பு *பெலோபொன்னேசியப் போரின் வரலாறு* என்று இடப்பட்டது. இந்த உட்பிரிவுகள் பெரும்பாலும் நூலகர்கள் மற்றும் காப்பகத்தாரால் செய்யப்பட்டவை அவர்களே வரலாற்றாசிரியர்கள் மற்றும் அறிஞர்கள், பெரும்பாலும் அலெக்சாந்திரியா நூலகத்தில் பணிபுரிந்தவர்கள்.  
துசிடிடீஸ் பொதுவாக உண்மை வரலாற்றாசிரியர்களில் முதல் நபராக கருதப்படுகிறார். "வரலாற்றின் தந்தை" என்று அழைக்கப்படும் இவரது முன்னோடி எரோடோடசைப் போலவே, துசிடிடீஸ், நேரில் கண்ட சாட்சிகளின் சான்றுக்கு அதிக மதிப்பைக் கொடுத்தார். மேலும் இவர் கலந்துகொண்ட நிகழ்வுகளைப் பற்றி எழுதியுள்ளார். இவர் எழுதப்பட்ட ஆவணங்களை கவனமாக படித்தார். மேலும் இவர் பதிவுசெய்த நிகழ்வுகள் குறித்து அதில் பங்கேற்றவர்களை நேர்காணல் செய்தார். எரோடோடசின் வரலாற்றில் உள்ள தெய்வங்களின் கோபத்தால் நிகழ்ந்த செயல் என்பது போலல்லாமல், துசிடிடீஸ் மனித விவகாரங்களில் தெய்வீக தலையீட்டை ஒப்புக் கொள்ளவில்லை.
# கூகுள் வகுப்பறை

**கூகுள் வகுப்பறை** (*Google Classroom*, **கூகுள் கிளாஸ்ரூம்**) என்பது கல்விக்காகக் கூகுள் உருவாக்கிய இலவசக் கலப்புக் கற்றல் தளமாகும். இது உருவாக்குதல், விநியோகித்தல், ஒப்படைவு வழங்குதல் ஆகியவற்றைச் செய்வதற்குப் பயன்படுகின்றது. கூகுள் வகுப்பறை மாணவர்களையும் ஆசிரியர்களையும் இணைக்கும் பாலமாக அமைவதோடு அவர்கள் தங்களுக்குள் கோப்புகளை அனுப்பவும் பெற்றுக் கொள்ளவும் பகிரவும் துணைசெய்கின்றது. மாணவர்கள் வீட்டில் இருந்தபடியே கல்விகற்க இது உதவுகின்றது. 2021 தரவுகளின்படி, ஏறத்தாழ 150&nbsp;மில்லியன் பேர் கூகுள் வகுப்பறையைப் பயன்படுத்துகின்றனர்.  
கூகுள் வகுப்பறை கூகுள் டாக்சு, கூகுள் தாள்கள், கூகுள் சிலைடுகள், ஜிமெயில், கூகுள் நாட்காட்டி போன்ற கல்விக்கான பல்வேறு கூகுள் பயன்பாட்டுச் செயலிகளை ஒருங்கிணைக்கிறது. மாணவர்களைத் தனிப்பட்ட "வகுப்புக் குறியீடு" ஒன்றின் மூலம் வகுப்பில் சேர அழைக்கலாம், அல்லது பள்ளிக்கூடக் களத்திலிருந்து தானாக இறக்குமதி செய்யலாம். ஆசிரியர்கள் தமது செயற்பாடுகளை கூகுள் டொமைனில் உருவாக்கலாம். ஒவ்வொரு வகுப்பும் அந்தந்த பயனரின் கூகுள் டிரைவில் ஒரு தனிக் கோப்புறையை உருவாக்குகிறது, அங்கு மாணவர் ஒரு ஆசிரியரால் தரப்படுத்தப்பட்ட பணியைச் சமர்ப்பிக்கலாம்.
# மலாக்கா பன்னாட்டு வானூர்தி நிலையம்

**மலாக்கா பன்னாட்டு வானூர்தி நிலையம்** அல்லது **பத்து பெரண்டாம் விமான நிலையம்** ; (ஆங்கிலம்: *Malacca International Airport* அல்லது *Batu Berendam Airport*; மலாய்: *Lapangan Terbang Antarabangsa Melaka;* சீனம்: 马六甲国际机场; ஜாவி: لاڤڠن تربڠ انتارابڠسا سلطان عبدالعزيز شه) என்பது மலேசியாவின் பன்னாட்டு வானூர்தி நிலையங்களில் ஒன்றாகும்.  
இந்த வானூர்தி நிலையம் மலாக்கா மாநிலத்திற்கும், வடக்கு ஜொகூர் பகுதிக்கும் சேவை செய்கிறது. 7,000 சதுர மீட்டர் (75,000 சதுர அடி) முனைய வளாகத்தைக் கொண்டது. ஆண்டுதோறும் 1.5 மில்லியன் பயணிகளைக் கையாளக் கூடியது.  
அனைத்துலகத் தரவரிசையில் அனைத்துத் தொழில்நுட்ப வசதிகளையும் கொண்டது. விமான நிலையத்தின் 2135 மீட்டர் ஓடுபாதை, போயிங் 737 மற்றும் ஏர்பஸ் A320 ரக விமானங்கள் தரை இறங்க அனுமதிக்கின்றது.
# மலாக்கா பன்னாட்டு வானூர்தி நிலையம்

## வரலாறு

இந்த விமான நிலையம் 1952-இல் கட்டப்பட்டது. இதன் கட்டுப்பாட்டுக் கோபுரம் வரலாற்று முக்கியத்துவம் வாய்ந்தது. மலேசியாவின் முதல் பிரதமரான துங்கு அப்துல் ரகுமானின் விமானம் 1956 பிப்ரவரி 20-இல் லண்டனில் இருந்து தரை இறங்குவதற்கு வழிகாட்டியதும் இதே கோபுரம்தான்.  
ஐக்கிய இராச்சியத்திடம் இருந்து அப்போதைய மலாயா சுதந்திரம் பெறும் தேதியை மலாக்காவில் தான் துங்கு அறிவித்தார். பின்னர், மலாக்கா நகருக்குச் சென்று பண்டார் ஹீலிர் பிரதான திடலில் சுதந்திரச் செய்தியை அறிவித்தார்.
# மலாக்கா பன்னாட்டு வானூர்தி நிலையம்

## வரலாறு

### பெக்கான் பாரு சேவை

2008-ஆம் ஆண்டில் இருந்து 2014-ஆம் ஆண்டு வரையில், இந்தோனேசியா, ரியாவு மாநிலத்தின் தலைநகரமான பெக்கான்பாருவில் இருந்து வாரத்திற்கு 5 முறை விமானச் சேவைகள் இருந்தன.  
ஸ்கை ஏவியேஷன் *(Sky Aviation)* எனும் விமான நிறுவனம் அந்த விமானச் சேவையை நடத்தியது. 2014-இல் அந்த நிறுவனம் தன் அனைத்துச் செயல்பாடுகளையும் நிறுத்தியதால் விமானச் சேவைகளும் நிறுத்தப்பட்டன.
# மலாக்கா பன்னாட்டு வானூர்தி நிலையம்

## வரலாறு

### சீனா குவாங்சௌ சேவை

மலின்டோ விமான நிறுவனம் 4 நவம்பர் 2014-இல் மலாக்கா பன்னாட்டு வானூர்தி நிலையத்தில் இருந்து பினாங்கு - பெக்கான்பாரு இந்தோனேசியாவிற்கு வாரத்திற்கு நான்கு விமானப் பயணங்களைத் தொடங்கியது.  
சீனாவின் சவுத்தர்ன் ஏர்லைன்ஸ் *(China Southern Airlines),* மலாக்கா பன்னாட்டு வானூர்தி நிலையத்தில் இருந்து சீனாவின் குவாங்சௌ *(Guangzhou)* நகரத்திற்கு 29 செப்டம்பர் 2016-ஆம் தேதி ஒரு விமானச் சேவையை அறிமுகப்படுத்தியது.
# மலாக்கா பன்னாட்டு வானூர்தி நிலையம்

## வரலாறு

### மலேசிய விமானிகள் பயிற்சி மையம்

1987-ஆம் ஆண்டு தொடங்கி மலேசிய விமானிகள் பயிற்சி மையத்தின் *(Malaysian Flying Academy)* விமானிகளுக்கான பயிற்சிப் பட்டறைகள் இந்த விமான நிலையத்தில் நடைபெற்று வருகின்றன.  
1 ஜூலை 2019 ஜூலை 1-ஆம் தேதி தொடங்கி ஏர் ஏசியா பினாங்கில் இருந்து தனது விமானச் சேவையை அறிமுகப்படுத்தியது.
# மலாக்கா பன்னாட்டு வானூர்தி நிலையம்

## வரலாறு

### புதிய முனையத்தின் கட்டுமானம்

மலாக்கா பன்னாட்டு வானூர்தி நிலையத்தின் புதிய முனையத்தின் கட்டுமானம் 2006 ஏப்ரல் 1-ஆம் தேதி தொடங்கியது.  
- பழைய ஓடுபாதையின் நீளம் 1,372 மீட்டர்; அகலம் 37 மீட்டர். (4,501 அடி × 121 அடி).
-
- புதிய ஓடுபாதையின் நீளம் 2,145 மீட்டர். அகலம் 45 மீட்டர். (7,005 அடி × 148 அடி).  
இப்போது போயிங் 737 *(Boeing 737)* மற்றும் ஏர்பஸ் A320 ரக *(Airbus A320)* பெரிய விமானங்கள் இந்த விமானப் பாதையில் இறங்க முடியும்.
# மலாக்கா பன்னாட்டு வானூர்தி நிலையம்

## வரலாறு

### புதிய முனையம் புதிய பெயர்

மே 2009-இல், புதிய முனையம் அதிகாரப்பூர்வமாகத் திறக்கப்பட்டது. பழைய முனையத்தின் வசதிகளை ஆண்டுக்கு 30,000 பயணிகள் மட்டுமே பயன்படுத்த முடியும். அதற்கு மாறாக புதிய முனையம் ஆண்டுக்கு 1.5 மில்லியன் பயணிகளைக் கையாள முடிகின்றது.  
பிப்ரவரி 2010-இல், மலேசியப் பிரதமர் டத்தோ ஸ்ரீ நஜிப் துன் ரசாக் இந்த விமான நிலையத்திற்கு மலாக்கா பன்னாட்டு வானூர்தி நிலையம் என பெயர் மாற்றம் செய்தார்.
# கோப்ரா (2022)

***கோப்ரா***, ஆர் அஜய் ஞானமுத்து இயக்கத்தில், எஸ்.எஸ்.லலித் குமாரின் செவன் ஸ்க்ரீன் ஸ்டுடியோஸ் தயாரிப்பில், விக்ரம், ஸ்ரீநிதி ஷெட்டி, இர்பான் பதான், மியா ஜார்ஜ், ரோஷன் மேத்யூ, சர்ஜனோ காலித், பத்மப்ரியா, கனிஹா, மிர்ணாளினி, மீனாட்சி கோவிந்தராஜன், கே.எஸ்.ரவிக்குமார் ஆகியோர் முக்கிய வேடங்களில் நடித்து வெளிவரவிருக்கும் பிரம்மாண்டமான திரைப்படம். இப்படத்தின் மூலம் இந்திய கிரிக்கெட் வீரர் இர்ஃபான் பதான் திரையுலகில் அறிமுகமாகிறார், இவருடன் ஸ்ரீநிதி ஷெட்டி மற்றும் ரோஷன் மேத்யூ ஆகியோரும் தமிழ்த் திரையுலகில் அறிமுகமாகின்றனர். ஹரிஷ் கண்ணன் ஒளிப்பதிவில், புவன் சீனிவாசன் படத்தொகுப்பு செய்ய, ஆஸ்க்கார் விருது பெற்ற ஏ.ஆர்.ரஹ்மான் இசையமைத்துள்ளார்.  
கோப்ரா திரைப்படம் 11 ஆகஸ்ட் 2022-ல் வெளியாகவுள்ளது. இதனை இதன் தயாரிப்பு நிறுவனமான 7 ஸ்கிரீன் ஸ்டுடியோ 20 மே 2022 அன்று தனது டுவிட்டர் பக்கத்தில் பிரத்யேகமான வீடியோ வெளியிட்டு உறுதி செய்தது.
# கோப்ரா (2022)

## தயாரிப்பு

செவன் ஸ்கிரீன் ஸ்டுடியோவின் தயாரிப்பாளரான எஸ்.எஸ்.லலித் குமார், மே 2019-ல் தங்களின் தயாரிப்பில் விக்ரம் நடிக்கும் இப்படத்தின் தலைப்பை *விக்ரம் 58 (சியான் 58)* என்று தற்காலிகமாக போஸ்டரில் வெளியிட்டார். இந்தப் படத்தை *டிமான்டி காலனி* மற்றும் *இமைக்கா நொடிகள்* படங்களை இயக்கிய அஜய் ஞானமுத்து இயக்கியுள்ளார். ஜூலை 2019-ல், படத்திற்கு இசையமைக்க ஏ. ஆர். ரகுமான் ஒப்பந்தம் செய்யப்பட்டார். மேலும் இப்படத்தின் சண்டைக் காட்சிகளை திலீப் சுப்பாராயன் கையாளுகிறார். முதலில் பான்-இந்தியன் திரைப்படமாக (தமிழ், கன்னடம், ஹிந்தி, தெலுங்கு மற்றும் மலையாளம் ஆகிய மொழிகளில்) 2020-ல் கோடை காலத்தில் வெளியிடத் திட்டமிட்டு படத்தின் முதல் படப்பிடிப்பை ஆகஸ்ட் 2019 இல் தொடங்க எண்ணினர். ஆனால், அக்டோபர் 2019-ல் தான் படப்பிடிப்பு தொடங்கியது, விக்ரம் 25 விதமான தோற்றங்களில் காணப்படுவார் என்று *தி நியூ இந்தியன் எக்ஸ்பிரஸின்* அறிக்கை கூறியது.  
இப்படத்திற்க்கு "*அமர் "* என்று பெயரிடப்பட்டதாக வதந்தி பரவிய நிலையில், 25 டிசம்பர் 2019 அன்று படத்தின் தயாரிப்பாளர் "***கோப்ரா*** " என்று அதிகாரப்பூர்வ தலைப்பை அறிவித்து வதந்திகளுக்கு முற்றுப்புள்ளி வைத்தார். இப்படத்தின் முக்கிய கதாபாத்திரத்திற்கு நாகப்பாம்பின் குணாதிசியங்களை ஒத்திருப்பதால் படத்திற்கு ‘கோப்ரா’ என தலைப்பு வைத்திருந்தனர். இயக்குநர் அஜய் ஞானமுத்து, *டைம்ஸ் ஆஃப் இந்தியாவுக்கு* அளித்த பேட்டியில், *"கதாநாயகனின் கதாபாத்திரத்திற்கும் நாகப்பாம்புக்கும் தொடர்பு உள்ளது. நான் இப்போது எதையும் வெளிப்படுத்தினால், அது பல விவரங்களைத் தரும். மேலும், இப்படம் தமிழ், கன்னடம், தெலுங்கு, ஹிந்தி ஆகிய மொழிகளில் உருவாகியுள்ளதால் அனைத்து மொழிகளுக்கும் பொதுவான வகையில் தலைப்பு வைக்க விரும்பினேன். எனவே, நாங்கள் கோப்ராவை உறுதிசெய்தோம்"* என்று கூறினார்*.*
# கோப்ரா (2022)

## இசை

புதியமன்னர்கள் (1994), *ராவணன்* (2010) மற்றும் *ஐ*(2015) ஆகிய படங்களுக்குப் பிறகு *விக்ரமுடன்* நான்காவது முறையாக ஒன்றினைந்து ஏஆர் ரஹ்மான் இசையமைத்துள்ளார். தாமரை, பா.விஜய், மற்றும் விவேக் ஆகியோர் பாடல் வரிகளை எழுதியுள்ளனர்.
"தும்பி துள்ளல்" என்ற தலைப்பில் முதல் தனிப்பாடல் 22 ஜூன் 2020 அன்று வெளியிடப்பட்டது. இரண்டாவது தனிப்பாடலான "அதீரா" 22 ஏப்ரல் 2022 அன்று வெளியிடப்பட்டது.
# கோப்ரா (2022)

## வெளியிடு

### திரையரங்கு

*கோப்ரா* 11 ஆகஸ்ட் 2022 அன்று திரையரங்குகளில் வெளியிட திட்டமிடப்பட்டுள்ளது. மார்ச் 2021 இல், படத்தின் போஸ்ட் புரொடக்ஷனுக்கு திட்டமிட்டதை விட அதிக நேரம் ஆகலாம் என்றும், பல காட்சிகளை மீண்டும் படமாக்க வேண்டியிருந்தது என்றும் கூறப்படுகிறது, ஏனெனில் அஜய் ஞானமுத்து படப்பிடிப்பை விட நிலப்பரப்புகளை பிரதிபலித்து படத்தை எடுப்பதில் ஏமாற்றம் அடைந்தார். கோவிட்-19 தொற்றுநோய் காரணமாக பயணக் கட்டுப்பாடுகளால் சிரமங்களை எதிர்கொண்ட போதிலும், உண்மையான இடங்களில், "உண்மையானது அல்ல" என்று அவர் உணர்ந்தார். விக்ரமுடன் லலித் குமாரின் மற்றொரு தயாரிப்பான கார்த்திக் சுப்பராஜ் இயக்கிய *மகான்* (2022) படத்திற்குப் பிறகு இந்தப் படம் வெளியாகும் என்று கூறப்பட்டுள்ளது.
# கோப்ரா (2022)

## வெளியிடு

### வீட்டு ஊடகம்

இப்படத்தின் சாட்டிலைட் உரிமை கலைஞர் டிவிக்கு விற்கப்பட்டது.
# வோலின் மாகாணம்

**வோலின் மாகாணம்** (**Volyn Oblast**) உக்ரைன் நாட்டின் வடமேற்கில் பெலருஸ், பல்கேரியா மற்றும் போலந்து நாடுகளின் எல்லைகளை ஒட்டி அமைந்துள்ளது. இதன் தலைநகரம் லுட்ஸ்க் நகரம் நகரம் ஆகும். இது நாட்டின் தலைநகரான கீவ் நகரத்திலிருந்து போலந்து நாட்டின் வார்சா நகரத்திற்கு செல்லும் இருப்புப்பாதை, வோலின் மாகாணத்தின் வழியாக செல்கிறது. 20,144 சதுர கிலோ மீட்டர் பரப்பளவு கொண்ட வோலின் மாகாணத்தின் 2021ம் ஆண்டின் சராசரி மக்கள் தொகை 10,27,397 ஆகும்.
# வோலின் மாகாணம்

## அமைவிடம்

உக்ரைன் நாட்டின் வடமேற்கில் அமைந்த வோலின் மாகாணத்தின் வடக்கில் பெலருஸ், வடமேற்கிலும், மேற்கிலும் போலந்து, கிழக்கில் ரைவன் மாகாணம், தெற்கில் லிவீவ் மாகாணம், தென்மேற்கில் ரைவன் மாகாணம் எல்லைகளாகக் கொண்டுள்ளது.
# வோலின் மாகாணம்

## மாகாண ஆட்சிப் பிரிவுகள்

வோலின் மாகாணம் 4 மாவட்டங்களையும், 11 நகரங்களையும், 22 நகரபுற குடியிருப்புப் பகுதிகளையும், 1053 கிராமங்களையும் கொண்டது.
# வோலின் மாகாணம்

## இதனையும் காண்க

- லுட்ஸ்க் நகரம்
# லுட்ஸ்க் நகரம்

**லுட்ஸ்க் நகரம்** (**Lutsk**), உக்ரைன் நாட்டின் வடமேற்கில் அமைந்த வோலின் மாகாணத்தின் தலைநகரமும், மாநகராட்சியும் ஆகும். 42 சதுர கிலோ மீட்டர் பரப்பளவு கொண்ட இந்நகரத்தின் 2021-ஆம் ஆண்டின் மக்கள் தொகை 2,17,197 ஆகும்.
# லுட்ஸ்க் நகரம்

## பொருளாதாரம்

லுட்ஸ்க் நகரம் கார் உற்பத்தி ஆலைகள், காலணிகள், இயந்திர பாகங்கள், தளவாடங்கள், மின்னனு இயந்திரப் பொருட்கள், இரும்பாலைகள் மற்றும் வேதியியல் தொழிற்சாலைகள் கொண்டது.
# ரைவன் மாகாணம்

**ரைவன் மாகாணம்** (**Rivne Oblast**) உக்ரைன் நாட்டில் வடமேற்கில் பெலருஸ் நாட்டின் எல்லையை ஒட்டி அமைந்துள்ளது. இதன் தலைநகரம் ரைவன் நகரம் ஆகும். இம்மாகாணாத்தின் *வரஷ்* நகரத்தில் **ரைவன் அணுசக்தி நிலையம்** உள்ளது.
# ரைவன் மாகாணம்

## எல்லைகள்

ரைவன் மாகாணத்தின் வடக்கில் பெலருஸ் நாடு, கிழக்கில் சைதோமிர் மாகாணம், தெற்கில் தெர்னோப்பில் மாகாணம் மற்றும் கமெல்னிட்ஸ்கி மாகாணம், மேற்கில் வோலின் மாகாணம் எல்லைகளாக உள்ளது.
# ரைவன் மாகாணம்

## மாகாண ஆட்சிப் பிரிவுகள்

ரைவன் மாகாணம் 16 மாவட்டங்கள், 11 நகரங்கள், 1003 கிராமங்கள் கொண்டது.
# ரைவன் மாகாணம்

## மக்கள் தொகை பரம்பல்

இம்மாகாணத்தில் உக்குரேனிய மொழி பேசுபவர்கள் 95% ஆக உள்ளனர். 2013ம் ஆண்டின் கணக்கெடுப்பின்படி, இம்மாகாணத்தின் மக்கள் தொகை 11,56,900 ஆகும்.
# ரைவன் மாகாணம்

## இதனையும் காண்க

- ரைவன் நகரம்